Nakon upoznavanja mentora, salona Evos i organizacije posla započela je naša prva edukacija i dvotjedna stručna praksa u Italiji. Kod ulaska u salon klijenta treba srdačno pozdraviti, prihvatiti mu jaknu, napraviti konzultaciju i pripremiti klijenta za odgovarajući tretman, napraviti dijagnozu kose i vlasišta te odrediti preparate koji će se koristiti. U vrijeme prakse smo naučili ispravno prati kosu jer će o čistoći tjemena ovisiti i konačna frizura. Učili smo ispravno sušiti kosu na ravno, davati joj i po potrebi oduzimati volumen kod tjemena. Učili smo izrađivati valove koji su sada u trendu, na četku, peglu i figaro. Uspjeh valova ovisi jako o kvaliteti kose pa se preporučuje korištenje figara kod kose koja nije pogodna za kovrčanje. Naučili smo raditi pramenove na češalj i razne tehnike balayage pramenova. Upoznali smo se s novom kolekcijom Evos Rock Romance i općenito trendom u Italiji koje karakteriziraju velika prirodnost i opuštenost. Učili smo također kako ispravno bojiti izrast i rad sa slobodnom rukom. Učili smo i radili šišanje, postepeno šišanje, tri vrste raščešljavanja na kraju izrade fen frizure, kako kosi dati sjaj i brojne druge vrijedne tajne zanata.

Oduševljen sam radom u salonima Evos, njihovom brzinom i točnošću. Pogotovo subotom koja je dan broj jedan, a klijenata ima toliko puno da nema slobodnog mjesta. U svim salonima Evos prisutna je visoka razina profesionalnosti, jako su ekološki osviješteni, koriste puno jednokratno upotrebljivog materijala (ručnici, rukavice, ogrtači), otpad se odvaja, u rasvjeti koriste štedna led svjetla, boje se miješaju u posebnoj prostoriji, a četke se steriliziraju.

Pre zadovoljan sam projektom u cjelini, nemam nikakvu primjedbu i svakome bih preporučio da se prijavi i sudjeluje. Organizacija je odlična, također smještaj i hrana. Imali smo priliku vidjeti i naučiti razne nove tehnike rada, a uz to upoznati novu zemlju, gradove i brojna lijepa mjesta. Odlično je bilo i u Bresci gdje smo posjetili frizersku Akademiju. Fasciniralo me kada nam je edukatorica Rebecca rekla da nije prestala učiti niti nakon 35 godina rada. Dodatnu inspiraciju i povećavanje moje već velike ljubavi za frizerskom iz dana u dan davali su mi divni ljudi u salonu. Naše mentorice su napravile izvrstan posao i toliko toga su nas naučile da im se od srca zahvaljujem.

Presretan sam što mi je dana ova predivna prilika i nadam se da ću je u budućnosti imati mogućnosti ponoviti.

VELIKO HVALA SVIMA!!!